A . - Għandha xi ħames jew sitt għatsiet fuq dahra , kannella skuri . Xufftejha tagħfashom ħafna ma' xulxin meta tiekol u ttiegħem l- ikel . C . - Tikka fuq idejha u tħobb tross xufftejha ma' xulxin jew titfagħhom fuq xaqliba minnhom . Tħobb tikxef spallejha wkoll . D . - Qatt ma naf li rajtha b' xagħarha maħlul u tħobb tilbes ħafna n- nuċċali skur li għandha anke meta tkun ġewwa jew meta barra ma jkunx xemxi . E . - Għandha ħarsa minaċċuża u dejjem qisha maħnuqa . Għajnejha żgħar . G . - Dejjem b' għajnejh imżellġin - tistennieh se jinfexx f' bikja minn mument għal ieħor . Qatt ma jitkellem bl- ikel f' ħalqu , anke jekk ikollu ftit . L- ewwel iwebbilna b' xi ħaġa li jkun se jgħid imbagħad ikollna noqogħdu nistennewh jomogħdha sal- aħħar . H . - Il- frejm tan- nuċċali trasparenti . Naħseb iqum il- flus . Tħobb tgħid ħafna : " U ejja vera ? ! " . J . - Qatt m' għamlet b' gramma rtokk . Meta tidħak tagħsar ħafna għajnejha , tant li jiġu qishom linja mimduda . Meta tilletika jew tgħolli leħinha jkollha vuċi kemmxejn maskili . J . - Għajnejha u ħalqha żgħar . Kwieta u kliema meqjus , imma naħseb għax ma tkunx kunfidenti biżżejjed għax ġieli rajtha tikkummiedja meta tkun a suo agio . K . - Tfakkarni fl- istudji tal- bijoloġija u xjenzi oħra relatati . Bajda ħafna u dejjem bil- wardiet . L . - Għandu ħafna tbajja fuq wiċċu , imma kif jgħidu , iż- żmien isajjar il- bajtar . Dejjem emmen fija . M . - Meta titbissem , mix- xedaq tan- naħa tax- xellug tagħha tisbokka sinna . Tirranġa xagħarha spiss għax ħafif ħafna u joqgħod jaqagħlha quddiem wiċċha . M . - Għandha tebgħa żgħira taħt il- minkeb . Roża . Għajnejha forma ta' lewża matura b' ħarira nemex taħthom . N . - Għajnejha kbar koħol nir . Xagħarha dejjem ikun riħa ta' shampoo frisk anke meta nkunu mdawwrin b' foga pessma ta' sigarri u sigaretti . Tħobb titbissem . R . - Iħobb jheżżeż snienu kull mument . S . - Bil- barbetti u dejjem b' leħja ta' tlett ijiem jew erba' . Ma tantx għadu jagħmel ġel . T . - Is- suf t' għajnejha pulit ħafna allavolja ma jidhirx mittiefes . Tismar ħafna fis- sajf u tħobb tilbes il- band ta' xagħarha mal- polz . Taqbżilha vina ħelwa fuq moħħha meta tidħak . Hi qatt ma ħamlitha . Ifakkarni ħafna fl- artwork ta' u , għalkemm ma nafx eżatt x' ridt tfisser b' dil- bloggata , nara potenzjal artistiku kbir bl- idea . Hmmm . . ma nafx . . abli qed nieħu żball . . imma dak li għaddej minn moħħi qed jghogobni . . : ) Bħal ta qabli ma nafx fhimtx sew , anzi , naħseb ma fhimt xejn , imma għoġbitni . Għall- fini ta' dil- bloggata ħa nipprova nispjega eżatt x' ippruvajt ngħid b' dis- silta . L- ewwel ittra ta' kull paragrafu hija l- inizzjali ta' persuni li naf realment . Il- kliem ta' wara huma l- ewwel ħsibijiet żgħar li jiġuni f' moħħi kif appena naħseb f' dik il- persuna . Ippruvajt ukoll il- kummenti inħallihom fuq aspett fiżiku għax kultant , tipprova kemm tipprova , jkollok taqa' għal dak il- qawl Malti : " l- ewwel ma tiekol l- għajn " .